Επανάληψη 2.1-2.2  κεφαλαίου (Ομηρική- Αρχαϊκή Εποχή)

A.    Να επιλέξετε τη σωστή απάντηση:

1.    «Πολίτευμα» είναι:

α.      ο τρόπος άσκησης της εξουσίας και η συμμετοχή ή μη των πολιτών σ΄ αυτήν

β.      η πολιτική κυριαρχία σε ένα συγκεκριμένο γεωγραφικό χώρο

γ.     μία από τις τρεις βασικές επιδιώξεις των πόλεων-κρατών

2.    Οι  3 βασικές επιδιώξεις των πόλεων κρατών ήταν:

α.      ελευθερία, αυτονομία, ανεξαρτησία

β.    ελευθερία, αυτονομία, αυτάρκεια

γ.    ελευθερία, αυτάρκεια, ανεξαρτησία

3.    Μία αρνητική συνέπεια της δημιουργίας πόλεων-κρατών είναι:

α.      η δημιουργία αυτάρκους κοινωνίας

β.      ο Β΄ελληνικός αποικισμός

γ.     η ανάπτυξη ενός συναισθήματος πατριωτισμού με έντονο τοπικιστικό πνεύμα

4.    Οι πόλεις-κράτη σε συνδυασμό με την πολιτική δραστηριότητα και την αυτόβουλη δράση :

α.     δημιουργήθηκαν παντού με τον ίδιο τρόπο

β.    σχηματίστηκαν πρώτα στον ελλαδικό χώρο

γ.     σχηματίστηκαν με διαφορετικό τρόπο στα παράλια της Μ. Ασίας και στον ελλαδικό χώρο

5.    Κατά την αρχαϊκή εποχή, οι ευγενείς:

α.      ήταν οι μόνοι πολίτες

β.     ήταν και  μικροί ή μεσαίοι καλλιεργητές

γ.      ονομάζονταν και «άριστοι»

6.    Οι λύσεις που δόθηκαν στην οικονομική κρίση των ομηρικών χρόνων ήταν:

α.      ανάπτυξη της βιοτεχνίας και του εμπορίου και ίδρυση αποικιών

β.    κατακτητικοί πόλεμοι και εδαφική επέκταση

γ.      όλα τα παραπάνω

7.    Οι «νομοθέτες» ή «αισυμνήτες» κατά την αρχαϊκή εποχή:

α.      ήταν μέλη της οπλιτικής φάλαγγας

β.      ήταν πρόσωπα κοινής αποδοχής που ανέλαβαν την καταγραφή των νόμων

γ.      ήταν μια νέα κοινωνική τάξη που ήρθε στην επιφάνεια μαζί με τους εμπόρους

8.    «Τιμοκρατικό» ονομάζεται αλλιώς το:

α.       δημοκρατικό πολίτευμα

β.      ολιγαρχικό πολίτευμα

γ.    αριστοκρατικό πολίτευμα

9.   Μερικά από τα αίτια που συνέβαλαν στην ίδρυση των αποικιών κατά το Β΄ αποικισμό ήταν:

α.      η στενοχωρία, όπως αναφέρεται από τους αρχαίους συγγραφείς, δηλαδή το πρόβλημα που προέκυψε από την αύξηση του πληθυσμού και τις περιορισμένες εκτάσεις καλλιεργήσιμης γης,  και η έλλειψη πρώτων υλών, ιδιαίτερα μετάλλων

β.    η διάδοση του ελληνικού πολιτισμού

γ.    όλα τα παραπάνω

10.   Στο δημοκρατικό πολίτευμα κυρίαρχο όργανο αναδεικνύεται :

α. ο Άρειος Πάγος

β. η Βουλή των Γερόντων

γ. η Εκκλησία του Δήμου

11.  Η ανατολίζουσα φάση στην τέχνη της αρχαϊκής εποχής:

α. ήταν επηρεασμένη από πρότυπα της Ανατολής

β. χαρακτηρίζεται από έντονη κίνηση και έκφραση συναισθημάτων

γ. χαρακτηρίζεται από την επικράτηση 2 βασικών αρχιτεκτονικών ρυθμών, του δωρικού και του ιωνικού

12.   Οι περσικοί πόλεμοι:

α. ήταν οι πρώτοι  «εθνικοί» πόλεμοι των Ελλήνων

β. τελείωσαν με τη μάχη των Θερμοπυλών

γ. δεν σχετίζονται με τη μάχη της Ιμέρας (480 π.Χ)

13.               Πώς ονομάζεται αλλιώς η Ομηρική Εποχή;

α. γεωμετρικά χρόνια, ελληνικός μεσαίωνας

β. ελληνικός μεσαίωνας, σκοτεινοί χρόνοι

γ. γεωμετρικά χρόνια, ελληνική αναγέννηση

14.              Α΄ Ελληνικός Αποικισμός ονομάζεται:

α. η εξάπλωση των ελληνικών φύλων κατά τον 11ο-9ο αι. π.Χ. στα νησιά του Αιγαίου και τις δυτικές ακτές της Μ. Ασίας

β. η φημολογούμενη κάθοδος των Δωριέων

γ. η οργανωμένη μετακίνηση των ελληνικών φύλων τον 8ο – 6ο αι. π.Χ.

15.              Οι δημιουργοί ήταν η κοινωνική ομάδα που:

α. ζούσε στο πλαίσιο του οίκου χωρίς άμεσους συγγενικούς δεσμούς με τα μέλη του

β. αποτελούσε τα μέλη ενός οίκου

γ. ζούσε ανεξάρτητα από τον οίκο αλλά εξαρτιόταν οικονομικά από τους οίκους μιας περιοχής

16.Στα τέλη του 9ου αι-αρχές 8ου αι π.Χ. :

α. η γραφή που χρησιμοποιείτο ήταν η γραμμική β’

β. δεν υπάρχουν γραπτές πηγές

γ. η γραφή που χρησιμοποιείτο ήταν ελληνική αλφαβητική γραφή

17.              Κατά την Ομηρική Εποχή, ο βασιλιάς, όταν ήθελε να πάρει κάποια σημαντική απόφαση:

α. την έπαιρνε μόνος του

β. συγκαλούσε σε σύνοδο κυρίως τους πολεμιστές

γ. συγκαλούσε σε σύνοδο κυρίως το συμβούλιο των ευγενών

18.              Κατά την Ομηρική Εποχή,  στην τέχνη κυριαρχούν:

α. οι ακίνητες ανθρώπινες μορφές

β. τα γεωμετρικά σχέδια

γ. οι ανθρώπινες μορφές με έντονα στοιχεία κίνησης

Β. ΕΠΑΝΑΛΗΠΤΙΚΕΣ ΕΡΩΤΗΣΕΙΣ ΣΤΗΝ ΟΜΗΡΙΚΗ & ΑΡΧΑΪΚΗ ΕΠΟΧΗ (ΚΕΦ 2.1 & 2.2-ΑΡΧΑΙΟΙ ΕΛΛΗΝΕΣ)

ΟΜΗΡΙΚΗ ΕΠΟΧΗ

1.      Πότε ορίζει η επιστημονική έρευνα την αρχή της ελληνικής ιστορίας; Ποια τα χαρακτηριστικά της πρώτης περιόδου της ιστορίας της αρχαίας Ελλάδας και από πού πήρε το όνομά της; (σχολιασμός 3 ονομάτων!)

2.      Χρησιμοποιώντας τον χάρτη στη σελ. 79 του βιβλίου περιγράψτε ποια φύλα μετακινήθηκαν κατά τον ά αποικισμό και πού εγκαταστάθηκαν. Ποια ήταν τα αίτια των μετακινήσεων αυτών;

3.      Ποιες θρησκευτικές ενώσεις δημιουργήθηκαν μετά τον ά αποικισμό; Τι γνωρίζετε για αυτές;

4.      Τι γνωρίζετε για την οικονομική οργάνωση κατά την ομηρική εποχή;

5.      Τι γνωρίζετε για την κοινωνική οργάνωση κατά την ομηρική εποχή;

6.      Τι γνωρίζετε για την πολιτική οργάνωση κατά την ομηρική εποχή;

7.      Γιατί η επινόηση του ελληνικού αλφαβήτου θεωρείται σταθμός για όλη την πορεία του πολιτισμού;

8.      Γιατί η περίοδος μετά τα μεταβατικά χρόνια ονομάζεται γεωμετρική εποχή;/ Τι γνωρίζετε για την πολιτιστική ανάπτυξη κατά το 11ο με 8ο αι. π.Χ,;

ΑΡΧΑΪΚΗ ΕΠΟΧΗ

1.                  Πώς ονομάζεται συμβατικά από τους ιστορικούς η περίοδος από το τέλος της ομηρικής εποχής μέχρι και το τέλος των Περσικών πολέμων (μάχη Μυκάλης) & γιατί;

(πλήρης δικαιολόγηση με βάση τα σημαντικά γεγονότα που συνέβησαν κατά την περίοδο αυτή).

2.      Τι ονομάζουμε πόλη-κράτος; (αναφορά & στα συστατικά στοιχεία). Ποια η σχέση του θεσμού αυτού με τον ομηρικό οίκο και τη γενικότερη κοινωνική οργάνωση κατά την ομηρική εποχή; / Πώς και γιατί δημιουργήθηκαν οι πόλεις-κράτη;

3.      Ποια η σημασία του θεσμού της πόλης-κράτους;

4.      Περιγράψτε τα αίτια της κρίσης του ομηρικού κόσμου. Ποιες λύσεις δόθηκαν;

5.      Ποια τα αίτια , τα χαρακτηριστικά και οι συνέπειες του 2ουαποικισμού;

6.      Μελετώντας τον παρακάτω χάρτη βρείτε πού ιδρύθηκαν αποικίες κατά το β΄ αποικισμό. (Σε ποια τοποθεσία πολέμησαν το 480 π.Χ. οι Έλληνες με τους Φοίνικες;).



7.      Τι ονομάζουμε πολίτευμα (βλ. και ορισμό Αριστοτέλη, σελ 85); Ποια είδη πολιτευμάτων γνωρίζετε; Μπορείτε να δώσετε από ένα παράδειγμα για το καθένα; (βασιλεία-Αθήνα-Κόδρος, αριστοκρατία-Αθήνα την εποχή του Δράκοντα, ολιγαρχία-Σπάρτη την εποχή του Λυκούργου, δημοκρατία-Αθήνα-Σόλωνας/Κλεισθένης, τυραννία-Αθήνα –Πεισίστρατος).

8.      Εξηγήστε τι ήταν α) η οπλιτική φάλαγγα, β) οι νομοθέτες, γ)η ανατολίζουσα φάση της αρχαϊκής τέχνης.

9.      Ποια  τα αίτια, ποιες οι αφορμές και ποιες οι συνέπειες/τα αποτελέσματα των συγκρούσεων Περσών και Ελλήνων;

10. Μπορείτε να αναφέρετε μια σημαντική μάχη και μία ναυμαχία κατά τη διάρκεια των συγκρούσεων Περσών και Ελλήνων;

11.  Πώς σχετίζεται, σύμφωνα με κάποιες ιστορικές πηγές (π.χ. με το Διόδωρο το Σικελιώτη), η μάχη της Ιμέρας με τις μάχες των Πλαταιών και της Μυκάλης;

Πηγή

**Ο ομηρικός «οίκος»**
Τι είναι ο οίκος; Η λέξη αποδίδεται πολλές φορές με τον όρο «οικογένεια». Όμως η απόδοση αυτή είναι πολύ στενή και θα μπορούσε να οδηγήσει σε εσφαλμένα συμπεράσματα. Ο οίκος, ακόμη και από την άποψη του αριθμού των ανθρώπων, είναι κάτι πολύ περισσότερο από οικογένεια με τη σημερινή σημασία της λέξης (δηλαδή, την ομάδα που αποτελείται από τους γονείς και τα παιδιά, την «πυρηνική» οικογένεια)… Αλλά περιλαμβάνει επίσης όλα εκείνα τα άτομα – είτε πρόκειται για ελεύθερους είτε για δούλους – τα οποία εξαρτώνται άμεσα από τον επικεφαλής του οίκου (όλους εκείνους τους υπηρέτες στους οποίους έχουν ανατεθεί τα πολλά και διάφορα καθήκοντα που απαιτούνται από την οικονομική ζωή του οίκου…). Με άλλα λόγια, ο οίκος με την καθαρά «ανθρώπινη» μορφή του δεν είναι ένας θεσμός που βασίζεται αποκλειστικά και μόνο στη συγγένεια.
Ωστόσο η έννοια του οίκου καλύπτει πολύ περισσότερα από μιαν απλή ομάδα ανθρώπων. Ο οίκος περιλαμβάνει και περιουσιακά στοιχεία κάθε είδους, τα οποία στην πράξη δεν μπορούν να χωριστούν από την ανθρώπινη ομάδα, αφού εξασφαλίζουν την υλική της ύπαρξη. Επομένως η γη, τα κτίρια, τα ζώα, τα κάθε είδους αποθέματα, ο εξοπλισμός και ούτω καθεξής αποτελούν όλα μέρος του οίκου.
Μ.Μ. Austin, P. Vidal-Naquet, *Οικονομία και κοινωνία στην αρχαία Ελλάδα.* μετ. Τ. Κουκουλιός, εκδ. Δαίδαλος, σ. 67.

Με βάση τις ιστορικές σας γνώσεις και την πηγή παρουσιάστε τον ομηρικό οιίκο. Γραπτώς

Β.2

Με βάση την πηγή και τις ιστορικές σας γνώσεις να αναφερθείτε στις ανταλλαγές αγαθών στους Ομηρικούς Χρόνους.

Πηγή

**Οι ανταλλαγές αγαθών στους ομηρικούς χρόνους**
Εκείθε οι Αργίτες οι μακρόμαλλοι ψώνιζαν το κρασί τους, | κι έδινε ποιος χαλκό, ποιος σίδερο στραφταλιστό, ποιος πάλε | με βόδια ζωντανά που τ’ άλλαζε ποιος με βοδιώ τομάρια, | ποιος και με σκλάβους, κι έτσι εχαίρουνταν πλούσιο τραπέζι πάντα.

Ιλιάδα, Η, 472-475, μετ. Ν. Καζαντζάκη-Ι. Κακριδή.